ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О РУДАРСТВУ И ГЕОЛОШКИМ ИСТРАЖИВАЊИМА

Члан 1.

У Закону о рударству и геолошким истраживањима („Службени гласник РС”, бр. 101/15 и 95/18 - др. закон), члан 2. мења се и гласи:

„Начела

Члан 2.

Овај закон и други закони као и подзаконска акта, када се примењују у вези са делатностима које су предмет уређења овог закона, тумачиће се и примењивати у складу са начелима:

1) континуирано снабдевање довољним количинама минералних сировина је неопходно за снажење и одрживост тржишне привреде у Републици Србији;

2) циљ овог закона је да уреди односе поводом геолошких истраживања и рударства на уравнотежен начин, којим се обезбеђује економска, социјална и еколошка одрживост ових активности и пројеката, у условима тржишне привреде;

3) имаоци права добијених на основу овог закона обавезни су да у свим својим активностима поступају по најбољим пословним, социјалним и еколошким правилима струке, и да примењују најбоље техничке методе и средства при геолошким истраживањима и експлоатацији минералних сировина, да би се унапредила одрживост пројеката и безбедност свих, и да се у највећој мери спрече, умање и уклоне штете и сметања од активности уређених овим законом;

4) гарантује се сигурност, предвидљивост и континуитет истражних и рударских права у складу са овим законом.”.

Члан 2.

У члану 3. тачка 3) после речи: „индициране и измерене”, додају се речи: „по Паневропском кодексу за извештавање резултата истраживања минералних ресурса и резерви (PERC)”.

У тачки 4) после речи: „питке, минералне”, реч: „и” брише се, а после речи: „термалне”, додају се речи: „и термоминералне”.

У тачки 5) речи: „средње и високе енталпије из којих је могуће издвајање топлотне енергије температуре преко 100°С;” замењују се речима: „средње енталпије из којих је могуће издвајање топлотне енергије температуре 100 °С - 200 °С и ресурсе високе енталпије из којих је могуће издвајање топлотне енергије температуре преко 200 °С;”.

У тачки 8) речи: „и геотермална енергија” бришу се.

У тачки 10) после речи: „одговарајуће класе”, додају се речи: „по актуелној верзији Паневропског кодекса за извештавање резултата истраживања минералних ресурса и резерви (PERC)”.

У тачки 13) речи: „сировине за производњу опекарских, керамичких и ватросталних материјала” мењају се и гласе: „опекарске, керамичке и ватросталне глине”, а после речи: „грађевинарству” додају се речи: „као и карбонатне сировине, туф, зеолитизирани туф и тресет, који се користе у индустрији;”.

У тачки 19) запета и речи: „на основу кога се може одобрити коришћење ресурса подземних вода за потребе грејања породичног домаћинства физичког лица” бришу се;

У тачки 26) запета и речи: „на основу кога се може одобрити коришћење ресурса подземних вода за потребе водоснабдевања породичног домаћинства физичког лица” бришу се.

Тачка 29) мења се и гласи:

„29) истражни простор је део геолошке средине у оквиру које се изводе геолошка истраживања. Истражни простор је на топографској карти одговарајуће размере одређен координатама у државном координатном систему и површински је омеђен линијама највише два затворена полигона;”.

Тачка 30) мења се и гласи:

„30) носилац истраживања је привредно друштво, односно друго правно лице и предузетник којем је одобрено извођење примењених геолошких истраживања од стране надлежног органа;”.

У тачки 31) после речи: „привредно друштво,” додају се речи: „огранак страног привредног друштва”, реч: „и” замењује се речју: „или”, а после речи: „предузетник” додају се речи: „који је регистрован у Републици Србији и”.

У тачки 39) речи: „и геотермалних ресурса високе енталпије” бришу се.

У тачки 40) речи: „и других геолошких ресурса” бришу се.

У тачки 41) после речи: „обухвата простор” додају се речи: „дефинисан одобрењем за експлоатационо поље или експлоатацију”, а речи: „и геотермалних ресурса” и речи: „и простире се до пројектоване дубине експлоатације” бришу се.

У тачки 42) речи: „за исти простор може тражити истражно право” замењују се речима: „у заштитном простору може да истражује”, а после речи „експлоатационог поља”, додају се речи: „и после проширити експлоатационо поље”.

У тачки 43) реч: „и” замењује се речју: „или”.

У тачки 46) после речи: „лиценцом, које”, додаје се реч: „израђује”.

Тачка 53) мења се и гласи:

„53) средство обезбеђења може бити:

(1) меница која је бланко сопствена меница потписана и оверена од стране друштва које је подноси у одговарајућем поступку, са клаузулом „без протеста”, уредно регистрована код Народне банке Србије, са безусловним и неопозивим овлашћењем да надлежни орган попуни у складу са важећим прописима из области платног промета и условима предвиђеним овим законом;

(2) безусловна, неопозива и платива на први позив банкарска гаранција за добро извршење посла издата од стране пословне банке у Републици Србији у износу утврђеном овим законом;

(3) корпоративна гаранција”.

У тачки 53) тачка на крају замењује се тачком запетом.

После тачке 53) додају се тач. 54) и 55), које гласе:

„54) „Инвестициони споразум” је уговор који могу да закључе Република Србија, коју заступа Влада и инвеститор у експлоатацију минералних сировина у смислу овог закона, којим се ближе уређују односи од заједничког интереса. Инвестициони уговор не представља уговор на основу кога улагач и/или Република Србија стиче улагање у смислу закона који уређује улагања и међународних уговора о подстицању узајамних улагања, нити њиме инвеститор стиче права на геолошка истраживања и/или експлоатацију која се добијају у складу са овим законом;

55) припремни радови јесу радови који се могу изводити на експлоатационом пољу и претходе радовима на отварању рудника, а односе се нарочито на рашчишћавање терена и уклањање објеката ради обезбеђења простора за изградњу будућих рударских објеката и извођење рударских радова, постављања објеката, инсталације и опреме привременог карактера. Ови радови не подразумевају радове на изградњи објеката.”.

Члан 3.

У члану 4. после става 2. додају се нови ст. 3. и 4, који гласе:

„Геолошка истраживања и експлоатација минералних сировина су у јавном интересу.

Изузетно од става 3. овог члана, у случају да се експлоатација врши у заштићеном подручју или подручју еколошке мреже, јавни интерес и значај утврђују се у складу са законом којим се уређује заштита природе.”.

Досадашњи став 3. постаје став 4.

У досадашњем ставу 4, који постаје став 6. број: „3.” замењује се бројем: „5.”.

Досадашњи став 5. постаје став 6.

У досадашњем ставу 6, који постаје став 8. број: „3.” замењује се бројем: „5.”.

Досадашњи став 7, који постаје став 9. мења се и гласи:

„Примењена геолошка истраживања и експлоатација урана, никла и кобалта може се вршити само уз претходну сагласност Владе на предлог Министарства и у складу са законом којим се уређује заштита природе.”.

Члан 4.

У члану 6. додају се ст. 2. и 3, који гласе:

„Геолошки истражни радови без сагласности власника и/или корисника не смеју се изводити на раздаљини мањој од стотину метара од стамбених објеката, осим инжењерскогеолошких, геотехничких и хидрогеолошких истраживања.

Геолошки истражни радови без сагласности власника и/или корисника не смеју се изводити на раздаљини мањој од стотину метара од објеката у јавној употреби, као што су болнице, установе заштите (домови за старе, лица са посебним потребама и др.), верски објекти, гробља, установе културе, школе, факултети, студентски домови и сл, осим инжењерскогеолошких, геотехничких и хидрогеолошких истраживања.”.

Члан 5.

У члану 8. став 1. после речи: „њеној територији,” додаје се реч: „троструку”.

После става 1. додаје се став 2, који гласи:

„Вредност ископане минералне сировине или других геолошких ресурса из става 1. овог члана, утврђује се актом Владе сваке друге године на основу тржишне вредности ископане минералне сировине или других геолошких ресурса.”

Члан 6.

После члана 8. додаје се члан 8a, који гласи:

„Члан 8a

Сва правна и физичка лица која подносе захтеве, поднеске и другу документацију у вези са применом одредаба овог закона, биће у могућности да обављају кореспонденцију са Министарством у електронском облику, потписане квалификованим електронским потписом, односно квалификованим електронским печатом, у складу са законом којим се уређује електронско пословање.

Министар ближе прописује начин подношења захтева, поднесака и друге документације, електронским путем односно достављање података, аката и документације, сходно одредбама овог закона.”.

Члан 7.

Члан 9. мења се и гласи:

„Члан 9.

Одобрење за примењена геолошка истраживања минералних и других геолошких ресурса, одобрење за задржавање права на истражни простор, одобрење за експлоатационо поље, одобрење за експлоатацију, одобрење за изградњу рударских објеката и/или одобрење за извођење рударских радова, одобрење за употребу рударских објеката и одобрење за управљање рударским отпадом, потврда о резервама минералних сировина и ресурса и/или других геолошких ресурса, пренеће се на захтев носиоца одобрења на друго привредно друштво, односно друго правно лице и предузетника, у складу са условима прописаним овим законом.

Преносом одобрења из става 1. овог члана, преносе се и сва права и обавезе и друга одобрења која су издата у вези са пренетим одобрењем.

Захтев за пренос одобрења подноси се Министарству, односно надлежном органу аутономне покрајине када се истраживање односно експлоатација изводи на територији покрајине (у даљем тексту: надлежни орган), који доноси решење о преносу одобрења када су испуњени услови из ст. 4. и 5. овог члана.

Уз захтев за пренос одобрења подносе се:

1) фотокопија одобрења које је предмет преноса или подаци о издатом одобрењу за све акте из става 1. овог члана;

2) доказ о праву својине или коришћења, закупа и/или сагласности односно службености новог носиоца одобрења за површину на којој је планирана изградња рударских објеката и извођење рударских радова за најмање пет година у складу са одобреном техничком документацијом са списком катастарских парцела и са писаном изјавом носиоца одобрења да су исте обухваћене рударским радовима за наредних најмање пет година у складу са одобреном техничком документацијом, за пренос одобрењa за експлоатацију, одобрење за изградњу рударских објеката и/или одобрења за извођење рударских радова, и одобрење за управљање рударским отпадом;

3) ситуациона карта у размери, 1:2500 или у одговарајућој размери, не старија од шест месеци са уцртаним границама експлоатационог поља, стањем рударских радова, пројектованим рударским радовима за наредних најмање пет година у складу са одобреном техничком документацијом, јасно назначеним границама и ознакама катастарских парцела у писаној и дигиталној форми, оверена од стране стручног лица са лиценцом, за пренос одобрења за експлоатационо поље и/или одобрење за експлоатацију, одобрење за изградњу рударских објеката и/или одобрења за извођење рударских радова и одобрење за управљање рударским отпадом;

4) извештај носиоца одобрења за истраживање и/или експлоатацију о извршењу обавеза у вези: санације и рекултивације простора; управљања рударским отпадом; благовременог извештавања надлежног органа и инспекцијских служби о вршењу радова на извођењу геолошких истраживања и/или експлоатације, за пренос одобрења за примењена геолошка истраживања минералних и других геолошких ресурса, одобрења за задржавање права на истражни простор, одобрења за експлоатационо поље, одобрења за експлоатацију;

5) писана изјава новог носиоца одобрења о прихватању преноса одобрења са свим правима и обавезама које проистичу из њега, за све акте из става 1. овог члана;

6) гаранција банке или меница или коорпоративна гаранција за извршење послова санације и рекултивације деградираног земљишта услед експлоатације за најмање три године од дана подношења захтева за пренос одобрења, када нови носилац одобрења врши пренос одобрења за изградњу рударских објеката и/или извођења рударских радова или одобрења за експлоатацију у складу са чланом 77. овог закона;

7) доказ о уплати прописане републичке административне таксе, за све акте из става 1. овог члана.

Уз захтев за пренос потврде о резервама минералних сировина и ресурса и/или других геолошких ресурса, коју подноси носилац потврде подноси се:

1) фотокопија потврде која је предмет преноса или подаци о издатој потврди;

2) писана изјава новог носиоца потврде о прихватању преноса потврде са свим правима и обавезама које проистичу из ње;

3) за правно лице на које се преноси потврда, доказ о измирењу накнаде за примењена геолошка истраживања минералних и других геолошких ресурса, односно накнаде за коришћење минералних сировина, у складу са стањем на дан подношења захтева.

На дан подношења захтева морају бити измирена сва потраживања по основу накнаде за примењена геолошка истраживања минералних и других геолошких ресурса, односно накнаде за коришћење минералних сировина, за правно лице на које се преноси одобрење као и подносиоца захтева.

Решење из става 3. овог члана које издаје Министарство је коначно и против њега се може покренути управни спор.

На решење из става 3. овог члана које је донео надлежни орган аутономне покрајине, жалба се подноси министру надлежном за послове геолошких истраживања и/или за послове рударства (у даљем тексту: министар).”.

Члан 8.

У члану 11. став 2. мења се и гласи:

„У области рударства минерална политика и план развоја подразумева: примену савремених технологија при изградњи рударске инфраструктуре и рударских објеката у циљу безбедности објеката и безбедности и здравља на раду; обезбеђења сигурног снабдевања привреде и тржишта Републике Србије минералним сировинама и другим геолошким ресурсима, промоцију рударства у циљу стварања повољних услова за инвестиције у области одрживог развоја рударске индустрије и усаглашавање са регулативом из области рударства Европске уније о заштити животне средине; смерницама о животној средини, здрављу и сигурности Међународне финансијске корпорације (IFC), принципима Међународног савета за рударство и метале (ICMM).”.

Члан 9.

У члану 12. став 1. речи: „одређују се дугорочни циљеви”, замењују се речима: „одређујe се општи циљ”.

После става 1. додаје се нови став 2, који гласи:

„Стратегија садржи елементе прописане законом којим се уређује плански систем Републике Србије.”

Досадашњи ст. 2 - 4. постају ст. 3 - 5.

Члан 10.

Члан 13. мења се и гласи:

„Члан 13.

Влада доноси акциони план и по потреби програме остваривања стратегије, на предлог Министарства.

Поједини посебни циљеви утврђени Стратегијом могу се разрађивати програмима.

Акционим планом за спровођење Стратегије се утврђује динамика остваривања мера за спровођење Стратегије, у складу са законом којим се уређује плански систем.”

Члан 11.

У члану 14. у ставу 1. после речи: „(у даљем тексту: Завод),” додају се речи: „као посебна организација са својством правног лица, у складу са овим законом”.

Члан 12.

У члану 21. став 1. после речи: „хидрогеолошка истраживања за потребе”, додаје се реч: „утврђивања,”, а после речи „урбанистичког планирања,” додају се речи: „снижавања нивоа подземних вода,”.

Додаје се став 5, који гласи:

„У погледу услова и начина контроле и праћења концентрације гасова са ефектом стаклене баште у атмосфери на нивоу који би спречио опасне антропогене сметње у климатском систему, примењују се прописи из области заштите животне средине, а у погледу услова и начина изградње постројења за складиштење CО2 примењују се прописи из области изградње објеката.”.

Члан 13.

У члану 22. став 1. после речи: „пројеката геолошких истраживања,” додају се речи: „вршење техничке контроле пројекта геолошких истраживања,”, а речи: „и које поседује лиценцу за обављање тих послова” замењују се речима: „у Републици Србији”.

У ставу 2. после речи: „резултатима геолошких истраживања”, додају се речи: „руковођења и стручног надзора над извођењем геолошких истраживања,”, а речи: „стеченом високом школском спремом на студијама другог степена (мастер академске студије, мастер струковне студије, специјалистичке академске студије и специјалистичке струковне студије)”, замењују се речима: „стеченим високим образовањем најмање седмим нивоом, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула”.

У ставу 3. речи: „стеченом високом школском спремом на студијама другог степена (мастер академске студије, мастер струковне студије, специјалистичке академске студије и специјалистичке струковне студије)”, замењују се речима: „стеченим високим образовањем најмање седмим нивоом, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула”.

У ставу 5. речи: „страна правна лица” замењују се речима: „огранци страних правних лица”.

Члан 14.

Члан 23. мења се и гласи:

„Члан 23.

Овлашћење за обављање послова из члана 22. ст. 2 - 4. овог закона стиче се полагањем стручног испита.

Стручни испит из става 1. овог члана, полаже се пред комисијом коју образује Комора рударских и геолошких инжењера Србије.”.

Члан 15.

После члана 23. додају се називи чланова и чл. 23а, 23б, 23в и 23г, који гласе:

„Комора рударских и геолошких инжењера Србије

Члан 23a

Комора рударских и геолошких инжењера Србије (у даљем тексту: Комора), је правно лице основано ради унапређења услова за обављање стручних послова у области рударства и геологије, пројектовања, геолошких истраживања, изградње рударских објеката и других области значајних за рударство и геологију Републике Србије, заштите еснафских и појединачних интереса, унапређења пружања услуга и ради остваривања свих других циљева којима се унапређујестручност и професионалност рада.

Чланови Коморе су инжењери геолошке, рударске, металуршке, грађевинске, машинске и електротехничке струке, као и инжењери заштите животне средине и других техничких струка који обављају стручне послове у циљу геолошких истраживања минералних сировина, подземних вода и геотермалних ресурса и експлоатације минералних сировина.

Седиште Коморе одређује се статутом.

Комора, у складу са овим законом и статутом, обавља следеће послове:

1. утврђује професионална права и дужности и етичке норме понашања чланова у обављању послова геологије и рударства, пројектовања и извођења радова;
2. утврђује испуњеност услова и издаје лиценце у складу са одредбама овог закона;
3. проверава усклађеност издатих лиценци по прописима других земаља;
4. води евиденцију лица из тачке 2. овог члана која је доступна на електронском порталу коморе у складу са законом којим се уређује заштита података о личности;
5. објављује биографије компетентних лица на свом електронском порталу у складу са законом којим се уређује заштита података о личности;
6. организује, спроводи и издаје уверења о положеним стручним испитима за инжењере геологије, рударства као и других струка које обављају стручне послове у рударству и геологији;
7. прибавља сагласност министра на програм о условима и начину полагања стручног испита;
8. заступа интересе чланства;
9. у складу са праксама најугледнијих инжењерских комора у свету, усваја кодекс професионалних и етичких стандарда инжењера геологије, рударства и других инжењерских струка које обављају стручне послове у рударству и геологији, а нарочито у вези са компетентним лицима и кодекс доследно примењује у интересу грађења угледа Коморе и њеног чланства, а у складу са праксама најугледнијих инжењерских комора у свету;
10. организује суд части за утврђивање повреда професионалних стандарда и норматива (професионалне одговорности), као и за изрицање мера за те повреде;
11. обезбеђује полису колективног осигурања за сва компетентна лица, на одговарајућем нивоу појединачног осигураног случаја;
12. решава спорна стручна и професионална питања;
13. у случају сумње, проверава статус компетентног лица страног инжењера;
14. води јавни регистар компетентних лица, издатих лиценци и положених стручних испита;

15) обавља и друге послове у складу са законом и статутом које унапређују геолошка истраживања и рударство у Републици Србији.

Комора своју организацију и начин обављања стручних послова уређује у складу са овим законом.

Предлог статута Комора доставља Министарству ради давања сагласности.

Органи Коморе

Члан 23б

Органи Коморе су Скупштина, Управни одбор и Надзорни одбор.

Скупштина, Управни и Надзорни одбор бирају своје председнике.

Комора свој рад организује кроз рад матичних секција. Организују се три врсте матичних секција, и то за геологију, рударство и матичну секцију осталих струка.

Председник Управног одбора је законски заступник Коморе.

Управни одбор Коморе има шест чланова. Три члана представљају председници Извршних одбора матичних секција, а три су представници Министарства.

Председник Управног одбора Коморе бира се из редова чланова које предлаже Министарство.

У случају једнаког броја гласова чланова Управног одбора, усваја се одлука за коју је гласао председник Управног одбора.

Надзорни одбор чине три члана, и то два члана предлаже Министарство, а једног Скупштина Коморе.

Рад Коморе ближе се уређује Статутом, у складу са овим законом.

Финансирање Коморе

Члан 23в

Комора финансира своје активности од чланарина, накнада и донација.

Комора утврђује висину чланарине и накнаде за полагање стручних испита и издавање лиценце из става 1. овог члана, уз претходно прибављену сагласност министра.

Надзор над законитошћу рада Коморе врши Министарство.

Квалификације

Члан 23г

Компетентно лице за геологију је стручњак са следећим квалификацијама:

1. стеченим високим образовањем најмање седмим нивоом, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула, област геолошког инжењерства;
2. положен стручни испит;
3. десет година стручног искуства;
4. није правноснажно осуђен за кривична дела из области привреде;
5. поступа етично у професионалном животу;
6. члан је Коморе рударских и геолошких инжењера Србије.

Компетентно лице за рударство је стручњак са следећим квалификацијама:

1. стеченим високим образовањем најмање седмим нивоом, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула, област рударског инжењерства;
2. положен стручни испит;
3. десет година стручног искуства;
4. није правноснажно осуђен за кривична дела из области привреде;
5. поступа етично у професионалном животу;
6. члан је Коморе рударских и геолошких инжењера Србије.

Стручњаци других струка (дипломирани инжењери, мастер инжењери), могу бити ангажовани као компетентна лица када је потребно за радове из геологије и рударства, са следећим квалификацијама:

1. стеченим високим образовањем најмање седмим нивоом, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула;
2. положен стручни испит;
3. десет година стручног искуства;
4. две године искуства релевантног за лиценцу компетентног лица;
5. није правноснажно осуђен за кривична дела из области привреде;
6. поступа етички у професионалном животу;

7) члан је Коморе рударских и геолошких инжењера Србије.

У случају да нема компетентног лица у Републици Србији са релевантним искуством за конкретну дозволу, страно компетентно лице са упоредивим квалификацијама и релевантним искуством у односу на конкретну дозволу потписаће извештаје, студије и пројекте заједно са српским компетентним лицем које има најближе релевантно искуство.

Компетентно лице може закључити уговор о осигурању од професионалне одговорности на вишем износу осигураног случаја од колективног осигурања које се обезбеђује преко Коморе.”.

Члан 16.

У члану 25. став 1. после речи: „истог пројекта,” додају се речи: „као и годишњи и завршни извештаји о резултатима геолошких истраживања”.

У ставу 3. речи: „Привредно друштво, односно друго правно лице или предузетник које обавља послове израде техничке документације, мора бити осигурано од одговорности за штету коју може причинити другој страни, односно трећем лицу.” бришу се.

Члан 17.

У члану 27. став 3. мења се и гласи:

„Стручни надзор над извођењем геолошких истраживања не може да врши правно лице које је носилац одобрења за истраживање, које изводи геолошка истраживања, нити лице које је израдило извештаје о геолошким истраживањима, осим за истраживања нафте и гаса.”.

У ставу 4. после речи: „дужно је да” додају се речи: „води дневник стручног надзора и да”.

После става 4, додаје се нови став 5, који гласи:

„Министар ближе прописује садржину и форму дневника стручног надзора из става 3. овог члана.”.

У досадашњем ставу 5, који постаје став 6. после речи: „овог закона” додају се речи: „и уз елаборат о инжењерскогеолошким-геотехничким условима изградње објеката”.

Члан 18.

У члану 28. став 2. после речи: „условима изградње” додају се речи: „и/или санације”, а после речи „објеката”, додају се речи: „и терена”.

У ставу 3. речи: „најкасније 30 дана од дана истека одобреног истражног рока, a у случају продужења истражног рока у смислу члана 39. овог закона, најкасније до краја претходно одобреног истражног рока”, замењују се речима: „најкасније 30 дана од дана истека одобреног истражног рока, а у случају продужења истражног рока у смислу члана 39. овог закона, као и у случају задржавања истражног права у смислу члана 40. овог закона, најкасније 30 дана пре краја претходно одобреног истражног рока”.

Члан 19.

После члана 28. додаје се члан 28а, који гласи:

„Члан 28а

Министарство може уступити одређене геолошке информације из извештаја о резултатима геолошких истраживања и елаборате:

1) Заводу у циљу израде геолошких карата, прављења биланса минералних ресурса и унапређења свеобухватног геолошког знања територије Републике Србије;

2) Републичком геодетском заводу, који уписује у јединствени систем показатеља за просторно планирање у складу са системом ЕСПОН податке о постојању рудног тела минералне сировине на одређеној локацији.

Надлежни органи за просторно и урбанистичко планирање прилагођавају планска и урбанистичка документа на начин да се омогући несметана експлоатација откривених лежишта минералних сировина, у складу са овим законом, законом којим се уређује просторно и урбанистичко планирање и законом којим се уређује заштита природе.

У случају из става 2. овог члана, показатељи за просторно планирање о лежишту минералних сировина уносе се у све просторне и урбанистичке планове, за подручје обухваћено лежиштем минералних сировина.

Министарство и Завод имају обавезу да са извештајима и елаборатима поступају у складу са ознаком „пословна тајна”, осим ако је овим законом прописано другачије.”.

Члан 20.

У члану 30. став 1. после речи: „изводе се на” додају се речи: „сопственом и/или туђем земљишту (у приватној или јавној својини) у оквиру истражног простора на”, а после речи: „предузетника”, додаје се запета и речи: „осим када се изводе у складу са чланом 46. овог закона.”.

Члан 21.

У члану 31. ст. 3. и 4. мењају се и гласе:

„Уз захтев из става 2. овог члана, подноси се доказ о плаћеној републичкој, односно покрајинској административној такси када се истраживање врши на територији покрајине, као и:

1) геодетски план у размери 1:1.000 или прегледну топографску карту у одговарајућој размери са уцртаном границом и координатама истражног простора, као и број катастарске парцеле на којој се планира истраживање;

2) пројекат геолошких истраживања;

3) извештај и потврду о извршеној техничкој контроли пројекта;

4) доказ о плаћеној републичкој, односно покрајинској административној такси када се истраживање врши на територији покрајине.”

Досадашњи ст. 5 - 10. постају ст. 4 - 9.

Члан 22.

Члан 34. мења се и гласи:

„Члан 34.

Захтев за издавање одобрења из члана 30. ст. 1. и 2. овог закона садржи податке о: привредном друштву, односно другом правном лицу или предузетнику које је подносилац захтева, врсти геолошких истраживања, врсти минералних и других геолошких ресурса и величини истражног простора, као и времену трајања истраживања, сходно чл. 38. и 41. овог закона.

Уз захтев из става 1. овог члана подноси се:

1) топографска карта у размери 1:25.000 или у другој погодној размери, са уцртаном границом и координатама истражног простора;

2) пројекат геолошких истраживања;

3) извештај и потврда о извршеној техничкој контроли пројекта;

4) доказ о праву коришћења података и резултата истраживања који су резултат геолошких истраживања другог привредног субјекта или су резултат основних и примењених геолошких истраживања, ако су коришћени приликом израде пројекта;

5) писмо о намерама банке или друштва из групације у оквиру које послује подносилац захтева, да ће за његове обавезе издати банкарску гаранцију или корпоративну гаранцију у року до 30 дана од дана добијања решења за истраживање металичних минералних сировина, литијума и бора или изјава друштва да ће у том року доставити меницу;

6) доказ о плаћеној републичкој, односно покрајинској административној такси када се истраживање врши на територији аутономне покрајине за издавање одобрења.

Подносилац захтева из става 1. овог члана дужан је да пре израде пројекта геолошких истраживања прибави акт о условима за израду пројекта и извођење планираних геолошких истраживања, издат од стране надлежног завода за заштиту природе и надлежног завода за заштиту културног наслеђа или другог надлежног органа.

Акта о условима надлежних органа из става 4. овог члана чине саставни део пројекта геолошких истраживања.

Ако је пројектом из става 3. тачка 3) овог члана предвиђено извођење рударских истражних радова на истраживању у циљу узимања минералних сировина за технолошка испитивања, подноси се посебан захтев за издавање одобрења за извођење радова по рударском пројекту из члана 93. став 1. овог закона, осим у случају када се дозвољена количина минералне сировине, сходно члану 45. став 1. овог закона може узети из истражне бушотине, истражног раскопа и природног рудног изданка, а у складу са пројектом и стањем изведених геолошких истраживања.

У случају истраживања или пробног рада истражне бушотине нафте и природног гаса, уз пројекат из члана 94. став 1. тачка 2) овог закона, подноси се пријава за извођење радова по том пројекту, у складу са чланом 105. овог закона.

У случају пробног рада истражне бушотине нафте и природног гаса из става 5. овог члана у рударском пројекту обавезно треба навести време/дужину трајања пробног рада, сходно члану 45. овог закона, као и детаљно описати начин њиховог складиштења.

За сваки поднети захтев, у регистар захтева се уписује заводни број захтева, датум, час и минут када је захтев поднет, а у потврди издатој подносиоцу захтева уноси се заводни број захтева као и датум, сат и минут подношења захтева.”.

Члан 23.

У члану 35. став 1. број: „2” замењује се бројем: „1”.

У члану 35. став 1. тачка 1) мења се и гласи:

„1) ако је покренут поступак поводом захтева за истраживање, захтева за продужење истражног рока и захтева за задржавање права на истражни простор на истом истражном простору од стране другог правног лица истог минералног или истог геолошког ресурса, као и ако је покренут поступак поводом захтева за издавање одобрења за експлоатацију, за експлоатационо поље или експлоатациони простор;”.

У тачки 2) број: „4” замењује се бројем: „2”.

Тачка 3) мења се и гласи:

„3) ако је простор за који се тражи одобрење за истраживање већ издат другом лицу за: истраживање, задржавање права на истражни простор истог минералног или истог геолошког ресурса, експлоатационо поље или експлоатацију минералних сировина и ресурса, експлоатациони простор подземних вода и геотермалних ресурса;”.

Члан 24.

У члану 36. реч: „другог” брише се.

Члан 25.

У члану 38. став 1. после речи: „дужина првог” додаје се реч: „продуженог”, а број: „4”, замењује се бројем: „6”.

После става 1. додаје се нови став 2, који гласи:

„Истражни рок почиње да тече од дана уручења решења о одобрењу носиоцу истраживања и траје до истека последњег дана рока, осим када је носилац истраживања у складу са овим законом поднео комплетан захтев за продужење најкасније 30 дана пре истека истражног рока у складу са чланом 39. овог закона, у ком случају одобрење за истраживање остаје на снази и после истека рока а до уручења носиоцу истраживања решења по захтеву из члана 39. овог закона.”.

Досадашњи став 2. постаје став 3.

После досадашњег става 3, који постаје став 4. додаје се нови став 5, који гласи:

„Одобрењем за инжењерско-геолошка истраживања одређује се истражни рок у дужини до две године уз могућност продужења до годину дана.”.

Досадашњи став 4, који постаје став 6. мења се и гласи:

„Одобрењем за истраживање неметаличних минералних сировина за добијање грађевинских материјала који се користе као: техничко-грађевински камен; архитектонско-грађевински (украсни) камен; опекарске, керамичке и ватросталне глине; за производњу цемента и креча и као песак и шљунак у индустрији и грађевинарству као и карбонатне сировине, туф, зеолитизирани туф и тресет, који се користе у индустрији, одређује се истражни рок у дужини до две године, уз могућност продужења истражног рока једном до годину дана.”.

Члан 26.

У члану 39. став 1. мења се и гласи:

„Захтев за продужење истражног рока из члана 38. овог закона подноси се најкасније 30 дана пре истека истражног рока одређеног одобрењем за истраживање, под условом да је извршено најмање 75% од одобреног обима радова у свакој години истраживања, приказаној у основном пројекту и анексу пројекта истраживања, у складу са чланом 44. став 1. овог закона.”

У ставу 2. тачка 2) запета и речи: „у два примерка” бришу се.

После става 2. додаје се нови став 3, који гласи:

„Извештај о испуњености услова из става 1. овог члана издаје Завод на основу документације (пројекта и извештаја) достављене од стране министарства у складу са ставом 2. овог члана.”.

Досадашњи ст. 3 - 7. постају ст. 4 - 8.

Члан 27.

У члану 40. став 1. после речи: „експлоатационо поље”, додају се речи: „и експлоатациони простор”.

У ставу 2. тачка 2) после речи: „координатама поља”, додају се речи: „и простора”.

У тачки 4) тачка на крају замењује се тачком запетом.

После тачке 4) додаје се тачка 5), која гласи:

„ 5) завршни извештај.”.

У ставу 4. после речи: „не може се продужити,” додају се речи: „осим у случају подземних вода и геотермалних ресурса када износи до једне године,”.

Став 9. мења се и гласи:

„Решење за задржавање права на истражни простор из става 4. овог члана престаје да важи са даном достављања одобрењa за експлоатационо поље и експлоатациони простор.”.

Члан 28.

У члану 42. став 2. реч: „сагласност” замењује се речју: „мишљење”.

Додају се ст. 4 - 6, који гласе:

„У оквиру одобреног истражног и/или експлоатационог поља и експлоатационог простора могу се вршити инжењерско-геолошка истраживања у циљу изградње објеката и санације терена у складу са овим законом.

Примењена геолошка истраживања подземних вода за потребе водоснабдевања могу се вршити у оквиру истражних поља минералних сировина и истражних и експлоатационих простора подземних вода и геотермалних ресурса када то дозвољавају геолошки и други услови и примењена технологија експлоатације у складу са овим законом.

У оквиру одобреног истражног и/или експлоатационог поља и експлоатационог простора Завод може несметано вршити основна геолошка истраживања без сагласности носиоца одобрења за примењена геолошка истраживања и/или експлоатационог поља и простора у циљу израде основних геолошких карата и специјалистичких студија за потребе Републике Србије, с тим да претходно обавести носиоца одобрења о планираним основним геолошким истраживањима и да се њима не угрожава извођење радова носиоца одобрења.”.

Члан 29.

У члану 44. став 3. речи: „у пројекту геолошких истраживања није приказана врста, обим и динамика извођења истражних радова посебно за сваку истражну годину или када” бришу се.

После става 4. додају се ст. 5. и 6, који гласе:

„Уколико у одобреном истражном року привредно друштво поднесе захтев за утврђивање и оверу ресурса и резерви минералних сировина, ресурса и резерви подземних вода и геотермалних ресурса, а жели да настави са истраживањем, потребно је да достави захтев за измену и допуну пројекта у складу са ставом 3. овог члана, осим за примењена геолошка истраживања нафте и гаса.

Носилац истраживања може поднети захтев за издавање одобрења за измену граница одобреног истражног простора у складу са условима одређеним овим чланом, с тим да је за проширење истражног простора обавезан да прибави услове надлежних завода за заштиту природе и заштиту културног наслеђа.”.

Члан 30.

У члану 45. став 1. тач. 1) и 5) бришу се.

У ставу 3. речи: „путем рада” замењују се речима : „путем пробног рада пробне”.

После става 4. додаје се нови став 5, који гласи:

„Материјал који се узима у сврху технолошких испитивања не може се отуђити нити продати.”.

У досадашњем ставу 5, који постаје став 6, речи: „из члана 159. став 2. тачка 2) овог закона”, замењују се речима: „закона којим се уређују накнаде за коришћење јавних добара”.

Члан 31.

У члану 46. став 1. после речи: „експлоатационог поља” додају се речи: „и простора и заштитног простора,”.

Члан 32.

У члану 47. став 1. мења се и гласи:

„Надлежни орган укида решење о одобрењу за истраживање пре истека одређеног истражног рока у случајевима ако се:

1. истраживања не изводе у складу са пројектом геолошког истраживања;
2. не обезбеди стручни надзор над извођењем геолошких истраживања;
3. истраживања изводе ван одобреног истражног простора;
4. не доставља годишњи извештај за претходну истражну годину у року прописаном законом;
5. не врати у првобитно стање земљиште на којем је изводио истражне радове;
6. не спроводе прописане мере безбедности и здравља на раду, потребне мере обезбеђења имовине, здравља људи и заштите животне средине и заштите културних добара и добара која уживају претходну заштиту;
7. не плати накнада за примењена геолошка истраживања, као и накнада за нафту и природни гас, добијену пробним радом истражних бушотина у претходној истражној години;
8. накнадно утврди да приложена документација на основу које је издато одобрење садржи нетачне, односно неистините податке;
9. ако се истраживањем угрожава већ постојеће коришћење или истраживање подземних вода и геотермалне енергије;
10. не пријави почетак извођења истражних радова у року предвиђеном законом;
11. не започне са радовима у року од 90 дана од дана пријема одобрења за истраживање;
12. уколико се годишњим извештајем утврди да се радови не изводе у складу са пројектом;
13. под видом истраживања врши експлоатација минералних сировина, или коришћење подземних вода и геотермалних ресурса;
14. уколико не достави средства обезбеђења у складу са чланом 34. овог закона.”.

У ставу 2. тачка 1) после речи: „носиоца истраживања,” додају се запета и речи: „даном достављања решења о престанку решења о одобрењу истраживања носиоцу одобрења”.

У тачки 2) после речи: „геолошког инспектора,” додају се речи: „даном достављања решења о престанку решења о одобрењу истраживања носиоцу одобрења”.

У тачки 3) после речи: „истражног рока,” додају се речи: „у складу са чланом 38. став 2. овог закона”.

После става 2. додаје се нови став 3, који гласи:

„Решење о одобрењу за истраживање не престаје да важи уколико носилац тог одобрења добије и одобрење за екплоатационо поље или простор у делу тог истражног поља, већ Министарство истовремено по захтеву имаоца права доноси измену решења о одобрењу за истраживање којим смањује истражно поље изузимајући експлоатационо поље или простор, у складу са чланом 44. став 5. овог закона.”.

Досадашњи ст. 3 - 5. постају ст. 4 - 6.

У досадашњем ставу 6. који постаје став 7. број: „9)” замењује се бројем: „13)”.

После досадашњег става 7, додаје се став 8, који гласи:

„Решење о одобрењу за истраживање се може изменити само на захтев носиоца истраживања у складу са овим законом.”.

Члан 33.

Члан 49. мења се и гласи:

„Члан 49.

Носилац истраживања има право искључивог коришћења и располагања геолошких података и ствари и докумената произишлих из примењених геолошких истраживања (извештаји и елаборати о резултатима геолошких истраживања и другу геолошку документацију, као и језгра истражних бушотина и узорке и анализе из свих истражних радова и др.), у складу са овим законом.

Носилац истраживања је обавезан да на прописан начин чува извештаје и елаборате о резултатима геолошких истраживања и другу геолошку документацију, као и језгра истражних бушотина и узорке и анализе из свих истражних радова и да исте по потреби стави на увид министарству, односно надлежном органу аутономне покрајине ради провере резултата истраживања.

Након престанка примењених геолошких истраживања, Република Србија може користити резултате тих истраживања, на начин којим не угрожава интерес власника података, уважавајући прописе којима се уређује заштита података, и то само у случају: одбране земље и подизања нивоа опште безбедности становништва, санирања последица од геолошких хазарда (земљотреса, поплава, клизишта, одрона и др.), израде стратешких студијских истраживања за потребе утврђивања и вредновања укупних минералних потенцијала геолошке средине или других геолошких ресурса, као и потребе просторног планирања и других дугорочних стратешких докумената од општег интереса.

Рударски објекти настали у процесу геолошких истраживања који нису укњижени као својина носиоца истраживања, не сматрају се резултатима истраживања из става 1. овог члана и по завршетку истраживања постају својина Републике Србије и могу их користити носилац одобрења за истраживање или носилац одобрења за експлоатацију, на чијем истражном или експлоатационом пољу се ти објекти налазе.

Носилац истраживања који користи податке и резултате истраживања који су резултат геолошких истраживања другог привредног субјекта или су резултат основних и примењених геолошких истраживања која су финансирана из буџета Републике Србије, обавезан је да достави доказ о праву коришћења тих података при изради пројеката геолошких истраживања, извештаја и елабората о резултатима истих истраживања и/или елабората о ресурсима и резервама.

У случају када резултати геолошких истраживања и документи из става 1. овог члана садрже податке који се сматрају тајним подацима у складу са важећим прописима којима се утврђује заштита тајних података, носилац истраживања такве податке може уступити трећим лицима само на начин и под условима утврђеним тим прописима.

У случају када носилац истраживања више није познат или више не постоји и не може се утврдити право власништва над резултатима, министарство надлежно за послове рударства и геолошких истраживања може располагати резултатима геолошких истраживања као и документима који садрже геолошке резултате.”.

Члан 34.

У члану 50. став 1. тачка 14) тачка на крају замењује се тачком запетом.

После тачке 14) додају се тач. 15) - 17), које гласе:

„15) у случају негативног утицаја на постојећа изворишта при вршењу примењених геолошких истраживања подземних вода, истражне радове обустави и о томе обавести надлежни орган и надлежну локалну самоуправу;

16) конзервира бушотину уколико се пронађе подземна вода која се неће одмах користити;

17) по завршетку или обустављању геолошких истраживања на подручју на коме су обављени радови, спроведе све мере обезбеђења којима ће се трајно искључити наступање опасности за људе и имовину, као и за животну средину и да терен приведе првобитној намени и о томе обавести надлежни орган који је издао одобрење за геолошка истраживања, као и локалну самоуправу на чијој територији су изведени радови.”.

После става 2. додаје се став 3, који гласи:

„Изузетно од става 1. тачка 2) овог члана, заснива се законска службеност на катастарским парцелама планираним за геолошка истраживања када није познат власник земљишта или је недоступан и носилац одобрења за истраживање уплатиће у судски депозит на име укњиженог власника те парцеле закупнину у складу са закупнинама које наплаћује ималац јавне својине на тој врсти земљишта на територији локалне самоуправе на којој се парцела налази.”.

Члан 35.

У члану 51. став 1. после речи: „минералних сировина” додају се речи: „врши се у складу са актуелном верзијом Паневропског кодекса за извештавање резултата истраживања минералних ресурса и резерви (PERC), а течних и гасовитих”, после речи: „ресурса и резерви” додају се речи: „као и”, а реч: „чврстих,” брише се.

Члан 36.

Члан 52. мења се и гласи:

„Члан 52.

На основу елабората из члана 51. ст. 2. и 3. овог закона утврђују се истражени ресурси и резерве минералних сировина и подземних вода, а на основу елабората из члана 51. став 4. овог закона утврђују се евидентирани петрогеотермални ресурси.

Разматрање и евидентирање утврђених ресурса и резерви минералних сировина и подземних вода, као и геотермалних ресурса врши министарство, односно надлежни орган аутономне покрајине уз стручну помоћ радних група (у даљем тексту: комисија), које образује министар, односно надлежни орган аутономне покрајине за прелазни период од две године неопходан за издавање лиценци компетентног лица геолошке струке и компетентног лица рударске струке, осим у случају овере резерви подземних вода и геотермалних ресурса, као и за израду и примену правилника о утврђивању ресурса и резерви минералних сировина и њиховој класификацији, који не може бити дужи од шест месеци од дана доношења акта о образовању комисије.

Актом о образовању комисије из става 2. овог члана утврђују се задаци, обавезе и накнада за рад њених чланова.

Ресурси и резерве минералних сировина, ресурси и резерве подземних вода, као и геотермални ресурси, утврђују се потврдом о резервама и/или ресурсима минералних сировина и подземних вода, као и петрогеотермалним ресурсима, која се издаје решењем Министарства, односно надлежног органа аутономне покрајине, на захтев лица које је стекло услове за оверу ресурса и резерви минералних сировина, ресурса и резерви подземних вода или петрогеотермалних ресурса у складу са одредбама овог закона.

Носилац потврде о резервама и/или ресурсима у трајању од шест година од дана издавања решења из става 4. овог члана има:

1) право да добије решење о одобрењу за експлоатацију и/или експлоатационо поље, у складу са овим законом;

2) право искључивог коришћења и располагања геолошких података и ствари и докумената произишлих из примењених геолошких истраживања (извештаји и елаборати о резултатима геолошких истраживања и другу геолошку документацију, као и језгра истражних бушотина и узорке и анализе из свих истражних радова и др.), у складу са овим законом;

3) право да је уступи трећем лицу, у складу са овим законом;

4) друга права, у складу са овим законом.

Ако носилац потврде о резервама и ресурсима у року од шест година од њеног доношења не поднесе захтев за одобрење за експлоатацију и/или експлоатационо поље, Република Србија истеком тог рока од шест година постаје носилац те потврде о резервама и ресурсима и тиме стиче сва права која из ње произлазе у складу са овим законом.

Када је Република Србија ималац резултата и носилац потврде о резервама и ресурсима, са циљем отварања рудника по принципима привредне, социјалне и еколошке одрживости, у складу са начелима овог закона, Министарство може да, уз сагласност Владе:

1) објави и спроведе јавну аукцију ради располагања потврдом о резервама и ресурсима и резултатима геолошких истраживања на којој бира најбољег квалификованог понуђача; и/или

2) закључи уговор о јавно-приватном партнерству или уговор о концесији у складу са законом којим се уређује јавно-приватно партнерство и концесије ради располагања потврдом о резервама и ресурсима и резултатима геолошких истраживања.

Република Србија, када својим средствима изводи примењена геолошка истраживања, резултатима истих слободно располаже у складу са законом.

Уз захтев из става 4. овог члана подноси се:

1) фотокопија одобрења за истраживање или одобрења за задржавање права на истражни простор, односно одобрења за експлоатацију и/или експлоатационо поље или подаци о издатом одобрењу;

2) прегледна карта у одговарајућој размери са координатама преломних тачака утврђених ресурса и резерви минералних сировина и подземних вода или геотермалних ресурса;

3) елаборат из члана 51. ст. 2, 3. или 4. овог закона;

4) извештај компетентног лица геолошке струке и компетентног лица рударске струке о стручној оцени - ревизији елабората о ресурсима и резервама минералних сировина, односно извештај стручног лица геолошке струке о стручној оцени - ревизији елабората о ресурсима и резервама подземних вода или петрогеотермалних ресурса;

5) доказ о плаћеној републичкој, односно покрајинској административној такси за оверу ресурса и резерви минералних сировина, подземних вода и геотермалних ресурса;

6) доказ о праву коришћења података и резултата истраживања који су резултат геолошких истраживања другог привредног субјекта или су резултат основних и примењених геолошких истраживања финансираних из буџета Републике Србије, ако су коришћени у изради елабората.

Подносилац захтева из става 4. овог члана сноси трошкове стручне оцене-ревизије елабората из става 5. тачка 4) овог члана.

Захтев за издавање потврде из става 4. овог члана подноси се најкасније годину дана од дана престанка важења одобрења за на основу којих се врши утврђивање и овера резерви и ресурса подземних вода и/или геотермалних ресурса.

Надлежни орган решењем ће одбити захтев из става 4. овог члана ако подносилац захтева има неизмирене обавезе по питању накнада за вршење геолошких истраживања и накнада за коришћење минералних сировина и/или других геолошких ресурса, као и ако је налазом инспекције утврђено да није испунио обавезе из члана 50. овог закона.

Министар ближе прописује услове и начин рада комисије за утврђивање и оверу ресурса и резерви минералних сировина, ресурса и резерви подземних вода и/или геотермалних ресурса из става 2. овог члана.

Решење из става 4. овог члана које издаје Министарство је коначно и против њега се може покренути управни спор, а на решење које издаје надлежни орган аутономне покрајине, може се изјавити жалба министру.”.

Члан 37.

После члана 52. додаје се назив члана и члан 52а, који гласи:

„Инвестициони споразум

Члан 52а

Република Србија и инвеститор у пројекат експлоатације могу закључити инвестициони споразум.

Инвестиционим споразумом из става 1. овог члана се ближе уређују односи поводом изградње недостајуће инфраструктуре, заштите животне средине, права прече куповине производа у корист домаћег прерађивача, фискалне и правне погодности у вези пројекта и друго и може садржати одложне и раскидне услове и рокове.”.

Члан 38.

У члану 53. став 1. после речи: „истраживања,” брише се реч: „и”, а после речи: „експлоатације”, додају се речи: „и/или носилац одобрења за експлоатациони простор”, а после речи: „истражном” додају се речи: „или експлоатационом”.

У ставу 2. реч: „Министарство” замењује се речју: „Завод”.

Став 4. брише се.

Досадашњи став 5. постаје став 4.

Досадашњи став 6. брише се.

Члан 39.

У члану 57. став 1. тачка 1) брише се.

У ставу 2. број: „48.” замењује се бројем: „54.”.

Члан 40.

У члану 58. став 1. после речи: „ресурса”, речи: „ниске енталпије” бришу се, а после речи: „и/или ресурса,” додају се речи: „као и на основу потврде о резервама и/или ресурсима подземних вода и/или петрогеотермалним ресурсима из члана 52. овог закона”.

Члан 41.

У члану 59. став 1. мења се и гласи:

„Захтев за одобрење експлоатационог простора и количину резерви и/или ресурса из члана 58. овог закона, садржи податке о: привредном друштву, односно другом правном лицу или предузетнику које је подносилац захтева, и величини експлоатационог простора.”.

У ставу 2. тачка 2) брише се.

Члан 42.

У члану 65. став 1. мења се и гласи:

„Носилац потврде о резервама и ресурсима може да добије решење о одобрењу за експлоатацију и/или експлоатационо поље, у складу са овим законом.”.

Члан 43.

У члану 66. став 1. мења се и гласи:

„Изградња зграда, енергетских објеката, јавних путева, железничких пруга, канала и других саобраћајница, као и осталих инфраструктурних објеката на експлоатационом пољу, може се одобрити по претходно прибављеној сагласности Министарства. У случају када носилац одобрења гради објекат на сопственом експлоатационом пољу не тражи се сагласност Министарства.”.

После става 5. додаје се став 6, који гласи:

„Инжењерскогеолошка-геотехничка истраживања могу се вршити у оквиру експлоатационих поља минералних сировина у случајевима када је неопходна изградња објеката из става 1. овог члана и санација терена.”.

Члан 44.

У члану 67. став 1. речи: „у склопу изградње грађевинских објеката” и речи: „и који поседује лиценцу за обављање тих послова из области рударства” бришу се.

Члан 45.

После члана 67. додаје се члан 67а, који гласи:

„Члан 67а

Ради реализације пројеката изградње и реконструкције линијских инфраструктурних објеката од посебног значаја за Републику Србију, за које је утврђен јавни интерес за експропријацију, административни пренос и непотпуну експропријацију непокретности, у складу са одговарајућим планским документима којима је предвиђена изградња таквих објеката и за које је утврђена уговорна обавеза Републике Србије, инвеститор обавештава Министарство о узимању материјала за изградњу и уз обавештење доставља:

1. координате простора из којег ће се узети материјал дефинисаног у оквиру планског документа за предметни линијски инфраструктурни објекат;
2. количине материјала које ће се узети;
3. време вршења радова;
4. начин рекултивације деградираног простора.

Корисник простора са кога се или из кога се обезбеђује материјал за изградњу линијских инфраструктурних објеката који су препознати као пројекти од посебног значаја за Републику Србију из става 1. овог члана дужан је да изврши санацију и рекултивацију простора деградираног наведеним радовима.

Министарство у вези са обавештењем из става 1. овог члана не издаје одобрења из оквира надлежности овог закона.”.

Члан 46.

У члану 68. став 2. реч: „добија” замењује се речима: „има право да добије”, а речи: „или одобрења за експлоатацију” бришу се.

Члан 47.

У члану 69. став 1. реч: „експлоатационом” брише се.

Члан 48.

Члан 70. мења се и гласи:

„Члан 70.

Уз захтев за издавање одобрења за експлоатационо поље подноси се:

1) доказ о плаћеној републичкој административној такси, односно покрајинској административној такси када се експлоатација врши на територији аутономне покрајине;

2) ситуациона карта у размери 1:2.500 или у одговарајућој размери са уцртаним границама експлоатационог поља и контурама утврђених резерви минералне сировине, јавним саобраћајницама и другим објектима који се налазе на том пољу и јасно видљивим границама и ознакама катастарских парцела у писаној и дигиталној форми;

3) фотокопија потврде о ресурсима и резервама минералних сировина која се издаје на основу извршених истраживања у складу са важећим прописима о класификацији ресурса и резерви или подаци о издатој потврди;

4) потврда о регистрацији и копија одговарајућег акта у којем се наводе шифре делатности за које је подносилац регистрован, матични број предузећа;

5) студија изводљивости експлоатације лежишта минералних сировина са наведеном потврдом о ресурсима и резервама на основу које се израђује студија;

6) акт јединице локалне самоуправе надлежне за послове урбанизма у погледу усаглашености експлоатације са одговарајућим просторним, односно урбанистичким плановима и евентуална потреба израде планског документа нижег ранга;

7) геодетски план у размери 1:1.000 или прегледна топографска карта у одговарајућој размери са уцртаном границом и координатама смањеног истражног простора, ако подносилац захтева намерава да задржи умањен одобрен истражни простор из кога се изузима експлоатационо поље.

Подносилац захтева из става 1. овог члана дужан је да пре израде студије изводљивости експлоатације прибави:

1) акт о условима за израду студије процене утицаја експлоатације на животну средину издат од стране надлежног органа;

2) акт о условима надлежног завода за заштиту културног наслеђа;

3) акт о условима министарства надлежног за послове водопривреде.

Услови надлежних органа из става 2. тач. 1) - 3) овог члана чине саставни део студије изводљивости експлоатације.

Надлежни орган одбиће решењем захтев за експлоатационо поље ако:

1) уз захтев није достављена комплетна документација из става 1. овог члана;

2) студија изводљивости није усклађена са подзаконским актом о садржају студије изводљивости, другим техничким прописима или ако садржи нетачне податке;

3) ако се простор за који се тражи одобрење за експлоатационо поље налази на простору раније одобреног истражног или експлоатационог поља или простора, као и одобреног задржавања права на истражни простор;

4) ако подносилац захтева има неизмирена дуговања по основу обавезе плаћања накнада за примењена геолошка истраживања минералних и других геолошких ресурса, за задржавање истражног простора као и за коришћење минералних сировина;

5) ако је за подносиоца захтева покренут ликвидациони или стечајни поступак.

У случају из става 4. тач. 2) - 4) овог члана надлежни орган ће претходно затражити да подносилац захтева изврши исправку или допуну захтева у року од 30 дана од дана пријема обавештења.

Решење из става 4. овог члана које издаје Министарство је коначно и против њега се може покренути управни спор.

На решење из става 4. овог члана које је донео надлежни орган аутономне покрајине, жалба се подноси министру.

Носилац експлоатације може поднети захтев за издавање одобрења за измену граница одобреног експлоатационог поља у складу са условима одређеним овим чланом, осим у случају смањења одобреног експлоатационог поља када се достављају докази у складу са ставом 1. тач. 1), 2) и 4) овог члана.”.

Члан 49.

У члану 71. став 1. тачка 6) речи: „и то” замењују се речима: „и може да обухвата простор једног или више истражних поља, или њихове делове, за које носилац ескплоатације има одобрења за геолошка истраживања. Координате заштитног простора предлаже подносилац захтева у складу са следећим одредбама”.

Члан 50.

У члану 72. став 1. тачка 1) мења се и гласи:

„1) не прибави одобрење за извођење рударских радова и/или изградњу рударских објеката у одређеном року из члана 71. став 1. тачка 4);”.

У тачки 8) тачка на крају замењује се тачком запетом.

После тачке 8) додаје се тачка 9), која гласи:

„9) благовремено, у складу са овим законом, не достави Министарству, односно надлежном органу аутономне покрајине, гаранцију банке или меницу или корпоративну гаранцију за извршење послова санације и рекултивације деградираног земљишта услед експлоатације.”.

У ставу 2. број: „ 8)” замењује се бројем: „9)”.

Члан 51.

У члану 73. став 1. тачка 1) после речи: „експлоатације,” додају се речи: „даном достављања решења о престанку важења решења за експлоатацију и/или експлоатационо поље носиоцу одобрења”.

У ставу 1. тачка 2) после речи: „минералних сировина,” додају се речи: „даном достављања решења о престанку важења решења за експлоатацију и/или експлоатационо поље носиоцу одобрења”.

Члан 52.

У члану 76. став 2. после речи: „укинуће издато одобрење”, додају се запета и речи: „односно неће издати ново одобрење истом лицу”.

Члан 53.

У члану 77. став 2. тачка 3) после речи: „контроли пројекта,” додају се речи: „и наведеном потврдом о резервама на основу које је израђен”, а после речи: „пројекта”, додају се речи: „и наведеном потврдом о ресурсима на основу које је израђен”.

У ставу 2. тачка 5) мења се и гласи:

„5) фотокопија потврде о ресурсима и резервама минералних сировина која се издаје на основу извршених геолошких истраживања, а у складу са важећим прописима о класификацији ресурса и резерви минералних сировина или извештаја о минералним ресурсима у случају експлоатације природних грађевинских материјала или подаци о издатом одобрењу;”.

У тачки 6) после речи: „ранга,” додају се речи: „осим у случају експлоатације природних грађевинских материјала”.

У тачки 7) после речи: „утицаја” додају се речи: „осим у случају експлоатације природних грађевинских материјала”.

У тачки 8) после речи: „експлоатације” додају се речи: „осим у случају експлоатације природних грађевинских материјала”.

У тачки 9) после речи: „експлоатације”, додају се речи: „осим у случају експлоатације природних грађевинских материјала”.

У тачки 10) после речи: „радова” додају се речи: „и писана изјава подносиоца захтева са списком свих катастарских парцела обухваћених рударским радовима за које су решени имовинско-правни односи”.

Тачка 11) брише се.

После става 3. додаје се нови став 4, који гласи:

„Ако се покрене поступак стечаја или ликвидације носиоца одобрења за извођење рударских радова, а које није извршило санацију и рекултивацију деградираног земљишта, трошкови санације подмирују се из стечајне, односно ликвидационе масе.”.

У досадашњем ставу 4, који постаје став 5. број: „12)” замењује се бројем: „11)”.

Досадашњи ст. 5 - 7. постају ст. 6 - 8.

У досадашњем ставу 8, који постаје став 9. број: „6.” замењује се бројем: „7.”.

У досадашњем ставу 9, који постаје став 10. број: „6.” замењује се бројем: „7.”.

Члан 54.

У члану 78. став 1. тачка 6) речи: „по образложеном захтеву” замењују се речима: „са дефинисаним координатама на предлог”.

Члан 55.

У члану 79. став 2. тачка 4) после речи: „пројекту”, додају се речи: „и писана изјава подносиоца захтева са списком свих катастарских парцела обухваћених рударским радовима да су за исте решени имовинско-правни односи”.

Члан 56.

У члану 91. став 1. реч: „проширење” замењује се речима: „захватања нових резерви”, а после речи: „рудницима,” додају се речи: „за измену граница експлоатационог поља за експлоатацију неметаличних минералних сировина за грађевинске материјале”.

Став 2. брише се.

Члан 57.

У члану 92. после става 1. додаје се нови став 2, који гласи:

„Технички рударски пројекти израђују се за санацију и рекултивацију напуштених рударских објеката.”.

У досадашњем ставу 2, који постаје став 3. речи: „издату у складу са чланом 107. став 1. овог закона” бришу се.

Досадашњи ст. 3 и 4. постају ст. 4. и 5.

Члан 58.

У члану 94. тачка 5) тачка на крају замењује се тачком запетом.

После тачке 5) додаје се тачка 6), која гласи:

„6) за извођење припремних радова на одобреном експлоатационом пољу.”.

Члан 59.

У члану 96. став 5. брише се.

Члан 60.

Члан 97. мења се и гласи:

„Члан 97.

Техничка контрола се врши за рударске пројекте из члана 84. став 2. тач. 1) - 5) овог закона.

Техничка контрола обухвата контролу пројекта у погледу усклађености са законом и другим прописима из области рударства, примене савремених достигнућа и метода рударске струке и науке, као и усклађености са важећим прописима о безбедности и здрављу на раду, сигурности људи и објеката и заштите животне средине и заштите културних добара и добара која уживају претходну заштиту, као и усклађеност са условим издатим у складу са посебним прописима из заштите животне средине, водопривреде и споменика културе.

О извршеној техничкој контроли саставља се извештај који потписују главни и одговорни ревиденти и издаје се потврда о извршеној техничкој контроли коју потписује одговорно лице привредног друштва које је извршило техничку контролу.

Извештај мора да садржи опште податке о привредном друштву које је израдило пројекат и привредном друштву које је вршилац техничке контроле, наведеног главног и одговорне ревиденате, решење о именовању главног и одговорних вршиоца техничке контроле са изјавом одговорног лица привредног друштва које је извршило техничку контролу да испуњавају услове прописане одредбама члана 123. овог закона, кратак приказ пројекта, пројектни задатак, наведена претходна одобрена документација у складу са којом се израђује предметни пројекат ако је прописана законом, опис метода и прорачуна примењених у пројекту, као и изјашњење у вези са чланом 85. овог закона.

Потврда мора да садржи име пројекта, пословно име привредног друштва које издаје потврду, датум израде пројекта и изјашњење о томе да ли пројекат испуњава све прописане услове, са датумом издавања потврде и потписом одговорног лица привредног друштва вршиоца техничке контроле.

Извештај и потврда морају бити заведени од стране привредног друштва које је вршилац техничке контроле и привредног друштва које је власник пројектне документације.”.

Члан 61.

У члану 101. став 3. тачка 1) после речи: „обустави радова,” додају се речи: „даном достављања решења о престанку важења решења носиоцу одобрења”.

После става 6. додају се ст. 7. и 8, који гласе:

„Министарство, односно надлежни покрајински орган укинуће одобрење из става 1. овог закона ако се:

1. експлоатацијом угрожава живот и здравље људи и животна средина, а друге мере предвиђене овим законом и другим прописима нису довољне да се то спречи;
2. експлоатацијом угрожава културно добро, његова заштићена околина или простор од културно-историјског, градитељског и археолошког значаја;
3. не врши поступак рекултивације у складу са пројектном документацијом;
4. не придржава услова дефинисаних актима других органа и институција из области заштите животне средине, водопривреде и културе;
5. не плаћа накнада за коришћење минералних сировина;
6. не прибави доказ о праву коришћења, закупа, сагласности власника, односно службености на земљишту, на простору на којем изводи рударске радове, осим у случају подземне експлоатације услед које према примењеној технологији експлоатације не долази до утицаја на површину земљишта;
7. благовремено, у складу са овим законом, не достави Министарству, односно надлежном органу аутономне покрајине гаранцију банке или меницу или коорпоративну гаранцију за извршење послова санације и рекултивације деградираног земљишта услед експлоатације.

У случају из става 7. тач. 1) - 4) овог члана надлежни орган ће поступити након обавештења надлежног инспектора, а на основу тач. 5) - 7) овог члана надлежни орган ће претходно затражити да носилац одобрења отклони утврђену неправилност у року одређеном од стране надлежног органа.”.

Члан 62.

Члан 102. мења се и гласи:

„Члан 102.

Одобрење за изградњу рударских објеката и/или извођење рударских радова из члана 101. овог закона садржи:

1) податке о инвеститору: тачан назив, матични број и седиште;

2) врсту и тип рударског пројекта, назив и саставне делове пројекта;

3) назив лежишта и врсту минералне сировине, број експлоатационог поља, годишњи капацитет производње и назив јединице локалне самоуправе на чијој територији ће се изводити рударски радови;

4) обавезе у вези прибављања употребне дозволе за изграђене рударске објекте;

5) обавезе у вези санације и рекултивације простора, ангажовања лица са одговарајућом стручном спремом на пословима техничког руковођења, стручног надзора и безбедности и здравља на раду, благовременог извештавања надлежног органа и инспекцијских служби о вршењу рударских радова;

6) у случају када се одобрава пројекат за изградњу рударских објеката одређује се рок до када предузеће мора прибавити решење којим се одобрава извођење рударских радова на експлоатацији минералне сировине, који не може бити дужи од пет година;

7) врсту и рок важења достављеног инструмента обезбеђења из члана 103. став 1. тачка 11) овог закона;

8) рок важења решења којим се одобрава извођење рударских радова, дефинисан у складу са доказом о праву својине или коришћења, односно службености за површину на којој је планирано извођење рударских радова, осим у случају експлоатације нафте и гаса;

9) услове и обавезе у вези вршења експлоатације у погледу минималних и максималних растојања у циљу заштите људи и објеката, одређене техничким прописима, условима утврђеним решењима надлежних завода за заштиту споменика културе као и условима утврђеним решењима других надлежних органа.

Носилац решења којим се одобрава изградња рударских објеката и/или извођење рударских радова, може поднети захтев за продужење рока важења решења из става 1. тачка 8) овог члана, најкасније 30 дана пре истека тог рока.

Уз захтев из става 2. овог члана подноси се:

1) доказ о плаћеној републичкој административној такси односно покрајинској административној такси ако се извођење радова врши на територији покрајине;

2) ситуациона карта тренутног стања у размери 1:2500 или у одговарајућој размери са уцртаним границама експлоатационог поља, јавним саобраћајницама и другим објектима и контурама утврђених ресурса и резерви минералне сировине који се налазе на том пољу и jaснo назначеним границама и ознакама катастарских парцела у писаној и дигиталној форми са контуром пројектованих радова за наредни период за који се тражи продужење рока, оверена од стране стручног лица са лиценцом;

3) технички рударски пројекат оверен од стране носиоца одобрења за експлоатационо поље и техничке контроле пројекта;

4) доказ о праву својине или праву коришћења, закупа и/или сагласности, односно праву службености за површину на којој је планирано извођење рударских радова по пројекту и за површину на којој је планирана изградња рударских објеката до краја експлоатације или за најмање пет наредних година, а све према динамици дефинисаној у пројекту.”.

Члан 63.

У члану 103. став 1. тачка 2) после речи: „контроле” додају се речи: „са наведеном потврдом о резервама и ресурсима на основу које је израђен”.

У ставу 1. тачка 5) мења се и гласи:

„5) доказ о праву својине или праву коришћења, закупа и/или сагласности, односно праву службености за површину на којој је планирана изградња рударских објеката и извођење рударских радова за најмање десет година, осим у случају нафте и гаса када се доставља за период од најмање једну годину, а у случају експлоатације резерви минералних сировина који су од стратешког значаја за Републику Србију може доставити посебан акт Владе о утврђивању јавног интереса за период од пет година експлоатације и писана изјава подносиоца захтева са списком свих катастарских парцела обухваћених рударским радовима да су за исте решени имовинско-правни односи или су обухваћени актом Владе о утврђивању јавног интереса, потписана од стране одговорног лица;”.

Тачка 6) мења се и гласи:

„6) фотокопија потврде о ресурсима и резервама минералних сировина или подаци о издатој потврди;”.

У тачки 9) реч: „акт” замењује се речима: „Водна сагласност”.

После става 6. додаје се нови став 7, који гласи:

„Ако се покрене поступак стечаја или ликвидације носиоца одобрења за извођење рударских радова, а које није извршило санацију и рекултивацију деградираног земљишта, трошкови санације подмирују се из стечајне, односно ликвидационе масе.”.

Досадашњи ст. 7. и 8. постају ст. 8. и 9.

У досадашњем ставу 9, који постаје став 10, тачка 2) речи: „одређених сходно чл. 158. и 159. овог закона” замењују се речима: „за примењена геолошка истраживања минералних и других геолошких ресурса, за задржавање истражног простора као и за коришћење минералних сировина и геотермалних ресурса”.

У досадашњем ставу 10, који постаје став 11. број: „9.” замењује се бројем: „10”.

У досадашњем ставу 11, који постаје став 12. број: „9.” замењује се бројем: „10”.

Члан 64.

У члану 104. став 2. тачка 2) брише се.

У ставу 2. тачка 3) после речи: „контроле” додају се речи: „са наведеним одобрењем за истраживање, односно одобрење за експлоатацију и/или експлоатационо поље”.

Члан 65.

У члану 105. став 1. после речи: „Извођењу”, додају се речи: „припремних и”.

У ставу 2. после речи: „сабирне станице,” додају се речи: „као и пројекта за припремне радове,”.

Члан 66.

У члану 107. после става 2. додаје се нови став 3, који гласи:

„Одобрење за употребу рударских објеката за експлоатацију нафте и гаса садржи списак рударских објеката изграђених према рударском пројекту са наведеним катастарским парцелама на којима су изграђени/планирана изградња рударских објеката и техничким карактеристикама тих објеката, за које се врши упис у катастар непокретности односно катастар водова.”.

Досадашњи ст. 3 - 5. постају ст. 4 - 6.

Члан 67.

У члану 120. речи: „на студијама другог степена (мастер академске студије, мастер струковне студије, специјалистичке академске студије и специјалистичке струковне студије) област рударског инжењерства”, замењују се речима: „најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула”.

Члан 68.

У члану 121. став 1. речи: „на студијама другог степена (мастер академске студије, мастер струковне студије, специјалистичке академске студије и специјалистичке струковне студије) област рударског инжењерства”, замењују се речима: „најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула”.

Став 2. мења се и гласи:

„Стручни надзор при изградњи и реконструкцији рударских објеката према појединим деловима рударског пројекта могу обављати лица која имају стечено високо образовање најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула, пет година радног искуства на одговарајућим пословима, овлашћење за обављање тих послова и одговарајућу лиценцу.”.

У ставу 4. после речи: „тих послова” се додају речи: „и одговарајућу лиценцу”.

Члан 69.

У члану 122. став 1. речи: „на студијама другог степена (мастер академске студије, мастер струковне студије, специјалистичке академске студије и специјалистичке струковне студије), област рударског инжењерства”, замењују се речима: „најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула”.

Став 2. мења се и гласи:

„Израду појединих делова рударског пројекта могу обављати лица у својству одговорног пројектанта која имају стечено високо образовање најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула, три године радног искуства, овлашћење за обављање тих послова и одговарајућу лиценцу.”.

Члан 70.

У члану 123. став 1. речи: „на студијама другог степена (мастер академске студије, мастер струковне студије, специјалистичке академске студије и специјалистичке струковне студије), област рударског инжењерства”, замењују се речима: „најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула, област рударског инжењерства одговарајућег образовног профила”.

Став 2. мења се и гласи:

„Техничку контролу појединих делова рударског пројекта могу обављати лица у својству одговорног ревидента која имају стечено високо образовање најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула, три године радног искуства на пословима пројектовања или техничке контроле, овлашћење за обављање тих послова и одговарајућу лиценцу.”.

Члан 71.

У члану 124. речи: „на студијама другог степена (мастер академске студије, мастер струковне студије, специјалистичке академске студије и специјалистичке струковне студије)”, замењују се речима: „најмање седми ниво, подниво један (ниво VII-1) националног оквира квалификација који се стиче завршавањем интегрисаних академских студија обима од 300 до 360 ЕСПБ бодова, (мастер академских студија, мастер струковних студија), односно основних студија на факултету у трајању од најмање пет година, одговарајућег образовног профила и модула,”, а речи: „у оквиру образовно-научног поља: техничко-технолошке науке рударске струке” бришу се.

Члан 72.

У члану 125. став 2. мења се и гласи:

„Стручни испит из става 1. овог члана полаже се пред комисијом коју образује Комора на предлог министра.”.

Ст. 3. и 4. бришу се.

Члан 73.

У члану 126. став 1. реч: „су:” замењује се речима: „могу бити:”.

Став 2. мења се и гласи:

„Лиценце за физичка лица у области рударства могу бити:

1) лиценца за пројектовање и техничку контролу, за извођење рударских радова, стручни надзор и технички пријем објеката за прибављање употребне дозволе:

(1) за површинску експлоатацију чврстих минералних сировина;

(2) за подземну експлоатацију чврстих минералних сировина;

(3) за експлоатацију течних и гасовитих минералних сировина;

(4) за припрему минералних сировина;

(5) за заштиту на раду и заштиту животне средине;

(6) за рударска мерења;

(7) за машинство и електротехнику у рударству;

(8) за друге струке које се ангажују на пословима у рударству.

2) лиценца за компетентно лице за рударство.”.

Став 3. мења се и гласи:

„Комора ближе прописује услове, врсте и начин издавања лиценци, као и одузимање, садржину и образац лиценце.”.

Члан 74.

Члан 127. брише се.

Члан 75.

Члан 128. брише се.

Члан 76.

Члан 148. мења се и гласи:

„Члан 148.

Поступци санације и рекултивације напуштених рудника и рударских објеката обављају се на основу техничког рударског пројекта који садржи: технички опис затеченог стања, технички опис инжењерско-геолошких истраживања ради утврђивања техничко-технолошких подлога за израду пројекта санације и рекултивацијe и технички опис санације и рекултивације напуштених рудника и рударских објеката са предмером и предрачуном.”.

Члан 77.

Члан 160. брише се.

Члан 78.

Члан 168. мења се и гласи:

„Члан 168.

Инспекцијски надзор над применом одредаба овог закона и прописа донетих за његово спровођење врши Министарство, преко геолошких и рударских инспектора, у оквиру делокруга утврђеног овим законом.

Аутономној покрајини поверава се вршење инспекцијског надзора из става 1. овог члана на територији аутономне покрајине.

На садржину, врсту, облик, поступак и спровођење инспекцијског надзора, овлашћења и обавезе учесника у инспекцијском надзору и друга питања од значаја за инспекцијски надзор која нису уређена овим законом, примењују се одредбе закона и других прописа којим се уређује инспекцијски надзор.”.

Члан 79.

У члану 169. став 1. речи: „на студијама другог степена (мастер академске студије, мастер струковне студије, специјалистичке академске студије и специјалистичке струковне студије)” замењују се речима: „на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету,”.

У ставу 2. речи: „на студијама другог степена (мастер академске студије, мастер струковне студије, специјалистичке академске студије и специјалистичке струковне студије)” замењују се речима: „на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету,”.

Члан 80.

Члан 170. мења се и гласи:

„Члан 170.

Геолошки инспектор у вршењу инспекцијског надзора има право и дужност да проверава:

1) да ли је привредни субјект који обавља послове из члана 22. став 1. овог закона, уписан у регистар привредних субјеката или други регистар за обављање те делатности;

2) да ли се лица која обављају послове из члана 22. ст. 2 - 4. овог закона испуњавају прописане услове;

3) да ли се обављање делатности геолошких истраживања и извођења геолошких истражних радова врши према прописаним условима;

4) да ли се пројекат и завршни извештај о резултатима геолошких истраживања израђује у складу са законом и другим прописима и да ли је техничка контрола извршена од стране овлашћеног привредног субјекта који је уписан у судски регистар;

5) да ли је носилац истраживања обезбедио стручни надзор над извођењем геолошких истраживања и експлоатације;

6) да ли лице које врши стручни надзор води дневник стручног надзора и да ли је благовремено извештавало носиоца истраживања о свим пропустима и недостацима које је утврдио у току вршења стручног надзора;

7) да ли се годишњи извештај о резултатима геолошких истраживања израђује и оверава на прописан начин;

8) да ли се геолошка истраживања, врше на основу и у складу са одобрењем за истраживање;

9) да ли су геолошка истраживања и геолошки истражни радови пријављени надлежном органу;

10) да ли се геолошки истражни радови изводе према пројекту геолошких истраживања на основу кога је издато одобрење за истраживање;

11) да ли се инжењерско-геолошки и хидрогеолошки радови изводе према пројекту геолошких истраживања и одобрења надлежног органа;

12) да ли се извођење геолошких истражних радова врши у складу са законом и другим прописима;

13) да ли се предузимају мере безбедности лица, суседних објеката, саобраћаја и околине, као и све потребне мере безбедности и здравља на раду од стране привредног субјекта који изводи геолошка истраживања;

14) да ли се води прописана евиденција о узетим количинама минералних сировина ради њиховог испитивања и о другим минералним ресурсима чије је постојање утврђено у току геолошких истраживања;

15) да ли се врши складиштење и чување језгра истражних бушотина;

16) да ли се узима већа количина минералних сировина за испитивање од количине одређене одобрењем за истраживање;

17) да ли се узима минерална сировина (за различите намене) без одобрења за истраживање;

18) да ли се води књига о стању резерви минералних сировина и геотермалних ресурса;

19) да ли се израђује геолошка техничка документација о свим радовима на експлоатацији;

20) да ли носилац истраживања извршава и остале обавезе прописане овим законом и прописима донетим на основу овог закона.

Геолошки инспектор врши и друге послове утврђене законима који се примењују у области геолошких истраживања.”.

Члан 81.

Члан 171. мења се и гласи:

„Члан 171.

Рударски инспектор у вршењу инспекцијског надзора има право и дужност да проверава:

1) да ли је привредни субјект који обавља послове из члана 67. став 1. овог закона, уписан у регистар привредних субјеката или други регистар за обављање те делатности;

2) да ли лица која обављају стручни надзор при експлоатацији минералних сировина и надзор при извођењу рударских радова испуњавају прописане услове;

3) да ли се при извођењу рударских радова примењују прописане мере безбедности и здравље на раду и прописи о безбедности покретне и непокретне имовине у својини привредних субјеката и физичких лица;

4) да ли се експлоатација врши на основу одобрења издатих у складу са овим законом;

5) да ли се експлоатација врши на нивоу параметара из рударског пројекта;

6) да ли се експлоатација врши на основу одобрене методе откопавања;

7) да ли се одлагање флотацијске јаловине врши на основу одобрене пројектне документације и да ли се врши геодетско снимање круне насуте бране у односу на ниво воде у таложном језеру;

8) да ли се организује обука радника и спроводе мере акције спасавања у случајевима изненадних опасности по живот и здравље људи и безбедност објеката;

9) да ли се спољна и унутрашња одлагалишта на површинским коповима формирају у складу са одобреном пројектном документацијом;

10) да ли се при извођењу рударских радова у свему примењују технички прописи који се односе на те радове;

11) да ли се рударски објекти у јами и на површини граде у складу са пројектима;

12) да ли се рударски радови на експлоатацији изводе по годишњем оперативном плану;

13) да ли се врше прописана рударска мерења, правилно израђују и редовно допуњавају рударски планови и остала документација потребна за извођење рударских радова и уредно воде мерачке књиге;

14) да ли се примењују прописани услови за распоређивање запослених на одговарајуће послове и врши њихово оспособљавање за рад на одређеним пословима;

15) да ли се транспорт, ускладиштење и руковање експлозивним материјалом и течним горивом врши на прописан начин;

16) да ли се припремни радови као и радови на откопавању откривке/јаловине на површинским коповима врше у складу са пројектом;

17) да ли се запуњавање откопаних простора при подземној експлоатацији врши у складу са пројектом методе откопавања;

18) да ли се спроводе прописане мере при руковању рударским отпадом у јами и на површини, на експлоатационом пољу и изван експлоатационог поља;

19) да ли се одлагање и управљање рударским отпадом врши на основу дозволе за управљање рударским отпадом;

20) да ли привредни субјект спроводи заштитне мере прописане овим законом и прописима донетим на основу овог закона;

21) да ли се поступци санације и рекултивације напуштених рудника и рударских објеката обављају на основу техничког рударског пројекта;

22) да ли је у случају трајне обуставе радова, носилац експлоатације предузео све мере у свему према главном рударском пројекту трајне обуставе радова;

23) да ли је јавно предузеће које врши експлоатацију, у случају планиране трајне обуставе рударских активности претходно израдило програм затварања рудника;

24) да ли је носилац експлоатације, у току и по завршетку извођења радова на експлоатацији, извршио рекултивацију земљишта у свему према техничком пројекту техничке и биолошке рекултивације, који је саставни део главног или допунског рударског пројекта;

25) да ли носилац експлоатације извршава и остале обавезе прописане овим законом и прописима донетим на основу овог закона.

Рударски инспектор врши и друге послове утврђене прописима који се примењују у области рударства.”.

Члан 82.

Члан 172. мења се и гласи:

„Члан 172.

У вршењу инспекцијског надзора геолошки инспектор је овлашћен да:

1) наложи да се утврђене неправилности отклоне у року који он одреди;

2) донесе решење и изрекне управну меру ако надзирани субјект не отклони незаконитост у остављеном року из тачке 1) овог става, осим када због неопходности предузимања хитних мера решење доноси без одлагања;

3) решењем забрани рад:

(1) ако се истраживање не изводи у складу са одобрењем за истраживање или се не врши у складу са пројектом геолошког истраживања;

(2) ако није обезбеђен стручни надзор над извођењем геолошких истраживања;

(3) ако се истраживања изводе ван одобреног истражног простора;

(4) ако се не врати у првобитно стање земљиште на којем је изводио истражне радове;

(5) ако се не спроводе прописане мере безбедности и здравља на раду, потребне мере обезбеђења имовине, здравља људи и заштите животне средине и заштите културних добара и добара која уживају претходну заштиту;

(6) ако се не плати накнада за примењена геолошка истраживања, као и накнада за нафту и природни гас, добијену пробним радом истражних бушотина у претходној истражној години;

(7) ако се накнадно утврди да приложена документација на основу које је издато одобрење садржи нетачне, односно неистините податке;

(8) ако се истраживањем угрожава већ постојеће коришћење или истраживање подземних вода и геотермалне енергије;

(9) ако није прибављен доказ о праву коришћења, закупа, сагласности власника, односно службености на земљишту, на којем се изведе пројектовани истражни радови (истражне бушотине, раскопи, истражне етаже, истражни рударски радови и др.);

(10) ако се не пријави почетак извођења истражних радова у року предвиђеном законом;

(11) ако се под видом истраживања врши експлоатација минералних сировина, или коришћење подземних вода и геотермалних ресурса.

Носилац истраживања, коме је наложено отклањање недостатака и неправилности у смислу става 1. тачка 1) овог члана, дужан је да по њиховом отклањању о томе обавести геолошког инспектора у року који одреди инспектор, а који не може бити дужи од осам дана.

Поред предузимања мера из става 1. овог члана, геолошки инспектор је овлашћен и да:

1) одреди мере обезбеђења у случају опасности за живот и здравље људи или за безбедност имовине;

2) надлежном правосудном органу поднесе кривичну пријаву, пријаву за привредни преступ, или захтев за покретање прекршајног поступка, односно предузме и друге радње и мере на које је законом или другим прописом овлашћен;

3) обавести орган надлежан за издавање одобрења у складу са овим законом и други орган, ако постоје разлози за предузимање мера за које је тај орган надлежан;

4) нареди извршење других прописаних мера или обавеза у одређеном року и да привремено забрани рад ако се налог у остављеном року не изврши.”.

Члан 83.

Члан 173. мења се и гласи:

„Члан 173.

У вршењу инспекцијског надзора рударски инспектор је овлашћен да:

1) наложи да се утврђене незаконитости отклоне у року који одреди;

2) донесе решење и изрекне управну меру ако надзирани субјект не отклони незаконитост у остављеном року, осим када због неопходности предузимања хитних мера решење доноси без одлагања;

3) да решењем забрани рад на експлоатацији минералних ресурса ако се рударски радови изводе без одобрења за експлоатацију и одобрења за извођење рударских радова;

4) да решењем забрани рад ако се извођење рударских радова не врши према одобреној техничкој документацији;

5) да решењем забрани рад ако није обезбеђен стручни надзор при експлоатацији минералних сировина и надзор при извођењу рударских радова;

6) да решењем забрани коришћење рударског објеката за који није издата употребна дозвола;

7) да решењем забрани улаз у магацине, помоћна складишта и спремишта експлозивних средстава, као и руковање експлозивним средствима и минирање у рударству лицима која нису стручно оспособљена;

8) да решењем забрани рад ако је непосредно угрожена безбедност и здравље запослених;

9) да решењем забрани рад ако се експлоатацијом угрожава живот и здравље људи и животна средина, а друге мере предвиђене овим законом и другим прописима нису довољне да се то спречи;

10) да решењем забрани рад ако се експлоатацијом угрожава културно добро, његова заштићена околина или простор од културно-историјског, градитељског и археолошког значаја;

11) да решењем забрани рад ако се не врши поступак рекултивације у складу са пројектном документацијом;

12) да решењем забрани рад ако правни субјект који врши експлоатацију нема доказ о праву коришћења, закупа, сагласности власника, односно службености на земљишту, на простору на којем изводи рударске радове;

13) да решењем забрани рад ако се не плаћа накнада за коришћење минералних ресурса;

14) наложи да послове техничког руковођења, стручног надзора, руковања експлозивним средствима и друге стручне послове могу обављати лица која испуњавају прописане услове, имају овлашћење за обављање тих послова и одговарајућу лиценцу;

15) наложи да се уреди безбедност и здравље на раду у складу са специфичностима и опасностима које се могу појавити у привредном субјекту;

16) наложи организовање послова спасавања у случајевима изненадне опасности по живот и здравље људи и безбедности објеката по утврђеном плану и програму;

17) наложи да се организује обука радника из области безбедности и здравља на раду и акције спасавања у случајевима изненадне опасности;

18) наложи да се обезбеде лична заштитна средства и лична заштитна опрема запосленима који исту морају редовно користити;

19) наложи да се води књига рударског надзора за сваку јаму, површински коп, бушаће и ремонтно постројење, експлоатационо поље при производњи нафте и гаса, као и за објекте припреме минералних сировина;

20) наложи да се редовно врше геодетска мерења, израде геодетских карата и планова са којих се може утврдити стање изведених рударских радова;

21) наложи израду одговарајуће документације у вези проветравања јама, површинских откопа, енергетске мреже, водоводне мреже као и јамских постројења са основним техничким подацима;

22) наложи да израду и техничку контролу рударских пројеката врше лица која у погледу степена и врсте стручне спреме и радног искуства испуњавају прописане услове и имају овлашћење за обављање тих послова;

23) наложи да годишњи оперативни план и годишњи извештај о пословању за претходну календарску годину израђују у складу са одредбама овог закона;

24) надлежном правосудном органу поднесе кривичну пријаву, привредни преступ, или захтев за покретање прекршајног поступка, односно предузме и друге радње и мере на које је законом или другим прописом овлашћен;

25) обавести надлежни орган за издавање одобрења у складу са овим законом и други орган ако постоје разлози за предузимање мера за које је тај орган надлежан;

26) наложи извршење других прописаних мера или обавеза у одређеном року и да привремено забрани рад ако се налог у остављеном року не изврши.

Носилац експлоатације коме је решењем наложено отклањање недостатака и неправилности у смислу става 1. овог члана дужан је да по њиховом отклањању о томе обавести рударског инспектора у року одређеном решењем, који не може бити дужи од осам дана.”.

Члан 84.

Члан 175. мења се и гласи:

„Члан 175.

Носилац истраживања или носилац експлоатације, у коме се догоди смртна, колективна или тешка повреда на раду и повреда на раду због које запослени није способан за рад више од три узастопна радна дана у току извођења геолошких истраживања или у току извођења експлоатације, дужан је да о томе одмах обавести геолошког или рударског инспектора.

Инспектор из става 1. овог члана је дужан да одмах на лицу места испита узроке смртних, колективних или тешких повреда на раду, као и да нареди мере које се без одлагања морају предузети и да у најкраћем року поднесе надлежним органима образложени извештај са мишљењем о узроцима повреде.”.

Члан 85.

Члан 176. мења се и гласи:

„Члан 176.

Против решења инспектора може се изјавити жалба министру, у року од 15 дана од дана пријема решења. Жалба одлаже извршење решења, осим у случају када je неопходно предузимање хитних мера прописаним одредбама закона којим се уређује инспекцијски надзор.

У случају да је првостепена одлука инспектора већ једанпут била поништена, другостепени орган не може је опет поништити и упутити предмет инспекцији на поновни поступак, него ће сам решити ову управну ствар.”.

Члан 86.

У члану 180. став 1. тачка 17) речи: „ниске енталпије” бришу се.

Члан 87.

Поступци који су започети до дана ступања на снагу овог закона окончаће се по прописима по којима су започети, осим ако подносилац захтева писмено тражи примену овог закона.

За потврде о резервама и ресурсима донете пре дана ступања на снагу овог закона, рок од шест година из члана 36**.** овог закона почиње да тече од дана ступања на снагу овог закона, осим потврда донетих пре 1. јануара 2000. године.

Члан 88.

Комора рударских и геолошких инжењера Србије биће основана у року од шест месеци од дана ступања на снагу овог закона.

Министар ће у року од 60 дана од дана ступања на снагу овог закона образовати Привремену управу Коморе рударских и геолошких инжењера Србије.

Привремена управа Коморе рударских и геолошких инжењера Србије ће у року од 60 дана од дана образовања донети Предлог статута Коморе рударских и геолошких инжењера Србије и спровести изборе за први сазив Скупштине Коморе рударских и геолошких инжењера Србије.

Комора рударских и геолошких инжењера Србије, најкасније у року од годину дана од дана од оснивања, верификоваће лиценце лица сходно стеченим правима лиценцираних инжењера геологије, која су лиценце стекла према Закону о планирању и изградњи („Службени гласник РС”, бр. [72/09](http://we2.cekos.com/ce/index.xhtml?&file=f68681&action=propis&path=06868101.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [81/09](http://we2.cekos.com/ce/index.xhtml?&file=f69212&action=propis&path=06921201.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - исправка, [64/10](http://we2.cekos.com/ce/index.xhtml?&file=f76792&action=propis&path=07679201.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - УС, [24/11](http://we2.cekos.com/ce/index.xhtml?&file=f80965&action=propis&path=08096501.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [121/12](http://we2.cekos.com/ce/index.xhtml?&file=f91794&action=propis&path=09179401.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [42/13](http://we2.cekos.com/ce/index.xhtml?&file=f94721&action=propis&path=09472101.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - УС, [50/13](http://we2.cekos.com/ce/index.xhtml?&file=f95213&action=propis&path=09521301.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - УС, [98/13](http://we2.cekos.com/ce/index.xhtml?&file=f98291&action=propis&path=09829101.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - УС, [132/14](http://we2.cekos.com/ce/index.xhtml?&file=f106243&action=propis&path=10624301.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [145/14](http://we2.cekos.com/ce/index.xhtml?&file=f106630&action=propis&path=10663001.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [83/18](http://we2.cekos.com/ce/index.xhtml?&file=f138116&action=propis&path=13811601.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [31/19](http://we2.cekos.com/ce/index.xhtml?&file=f142266&action=propis&path=14226601.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [37/19](http://we2.cekos.com/ce/index.xhtml?&file=f142811&action=propis&path=14281101.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - др. закон и [9/20](http://we2.cekos.com/ce/index.xhtml?&file=f148066&action=propis&path=14806601.html&domain=0&mark=false&queries=o+planiranju&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-)).

Члан 89.

До почетка примене одредаба члана 14. и члана 72. став 1. овог закона, стручни испит за овлашћење за обављање послова техничког руковођења, стручног надзора, пројектовања и других стручних послова утврђених Законом рударству и геолошким истраживањима („Службени гласник РС”, број 101/15 и 95/18 ‒ др. закон), полагаће се пред комисијом коју образује министар, односно надлежни орган аутономне покрајине за кандидате са територије аутономне покрајине.

Члан 90.

Република Србија, даном ступања на снагу овог закона, постаје носилац резултата геолошких истраживања и потврда о резервама и ресурсима издатим пре 1. јануара 2000. године, ако по основу тих потврда носиоци потврда или њихови следбеници нису добили одобрења за изградњу рударских објеката и/или извођење рударских радова и одобрења за употребу рударских објеката.

Члан 91.

Министарство рударства и енергетике поверава Геолошком заводу Србије стручну геолошку документацију. Даном ступања на снагу овог закона Геолошки завод Србије преузима обавезу да се стара и располаже предметном документацијом.

Члан 92.

Прописи за спровођење овог закона донеће се у року од годину дана од дана ступања на снагу овог закона.

Члан 93.

Овај закон ступа на снагу осмог дана од дана објављивања у „Службеном гласнику Републике Србије”, осимодредаба члана 14. и члана 72. став 1. овог закона, које почињу да се примењују у року од годину дана од дана ступања на снагу овога закона.